Papageto de Bruijn

Papageto de Bruijn, Nana papageto de Bruijn aŭ Ruĝbrusta papageto (Micropsitta bruijnii) estas specio de tre malgrandaj verdaj papagoj kiuj loĝas en arbaroj, subtropikaj kaj tropikaj sekaj arbaroj kaj malsekaj arbaroj de malaltaj teroj de Molukoj kaj Melanezio.

Priskribo
Kiel ilia nomo sugestas, la nanaj papagetoj estas la plej malgranda genro el ĉiuj papagoj, kun distribuo limigita al insuloj apud Sudorienta Azio. Ĉi tiu aparta specio troviĝas je pli altaj altitudoj ol aliaj nanaj papagoj, kaj uzas arbojn anstataŭ arbarajn termitejojn kiel reproduktejojn. Ili havas skuajn movojn, sufiĉe rememorigajn pri sitoj (Sitta specioj), kaj alkroĉiĝas proksime al la ŝelo dum ili serĉas likenojn kreskantajn en la arboj, kiuj formas la plimulton de ilia dieto. 

Ruĝbrustaj papagetoj estas nur 8 cm longaj. Ili havas oranĝecajn vizaĝojn, flavajn bekojn kaj malhelverdajn suprajn partojn. La masklo havas ruĝajn kronon kaj vangojn, dum la ino havas kelbruan kronon.

La specio
La tutmonda populacio ne estas kvantigita, sed la specio estas raportita kiel ofta ĝis malofta pro senarbarigo kaj perdo de habitato en ĉi tiu limigita teritorio. Estas plej bone studi ĉi tiujn birdojn en ilia natura vivejo ĉar ili ne prosperas en kaptiteco.

La specia epiteto bruijnii omaĝas la nederlandan plumkomerciston Antonie Augustus Bruijn.

Subspecioj
La specio havas kvin subspeciojn, nome la jenaj:
M. b. bruijnii - montoj de Nov-Gvineo
M. b. buruensis - Buru
M. b. necopinata - Nov-Britio kaj Nov-Irlando
M. b. pileata - Seram
M. b. rosea - Bougainville, Guadalcanal kaj Kolambangara en Salomonoj

Referencoj

Kategorio:Nanaj papagetoj
Kategorio:Birdoj de Papuo-Nov-Gvineo
Kategorio:Internacia Ruĝa Listo de Endanĝeritaj Specioj